Ekspandert virkelighet: om det overskridende i Gunnhild Øyehaugs kortprosa

Gunnhild Øyehaugs novelle “Lyse” åpner med følgende setning: “Den dagen eg såg eit menneske forsvinne ut av veggen på bussen i fart, liksom berre skli mjukt ut gjennom bussveggen, blei eg veldig overraska”. Tekstens navnløse forteller er på vei hjem etter å ha kjøpt ferskt kjøtt til middag, det regner, og verden flyter litt over breddene sine – det renner elver langs bilveien, andedammene flyter over. Etter å ha lagt ungene blir hun besøkt av gjenferdet til søsteren av en tidligere elsker, som anklager henne for å ha ødelagt brorens liv ved å forføre og dumpe ham mens han var forlovet med en annen. Mot slutten av novellen flyter hovedpersonen ut gjennom veggen, slår seg til i toppen av en lyktestolpe og blir sittende der og lyse i et kvarters tid. Så kommer hun på ansvaret for ungene, sklir ned, tar seg inn i huset ved å låse opp døren, og avslutter teksten slik: “Eg berre håpte at komande dagar ikkje ville vere slik som denne, og at dette med å plutselig ekspandere ikkje var noko eg hadde lagt meg til”.

Det som interesserer meg i denne novellen er opplevelsen av at alt er i flyt, i bevegelse – virkeligheten kan plutselig flyte over sine bredder. Hendelsene teksten beskriver kan virke surrealistiske og absurde, men behandles med fatning av fortelleren. Det virker ikke mer urovekkende på henne at et gjenferd dukker opp i stuen enn det er å jobbe med et stykke rått kjøtt; både det å møte en overnaturlig hendelse og innsiden av et annet vesen er å møte en vrengeside av virkeligheten. Novellen kan sies å uttrykke en form for surrealistisk poetikk, forstått slik André Breton definerte det surrealistiskes mål og funksjon: “to resolve the previously contradictory conditions of dream and reality into an absolute reality, a super-reality”. De overnaturlige eller magiske elementene her overskrider hverdagsopplevelsen, men skildrer ikke nødvendigvis en annen virkelighet enn vår egen – de gir snarere uttrykk for en *ekspandert* virkelighetsforståelse. Også drømmen har en plass i virkeligheten, og dermed også i litteraturen.

Øyehaugs forfatterskap har de siste årene blitt møtt med internasjonal anerkjennelse, og i flere sammenhenger er det spesielt novellene hennes som blir framhevet. Det foreligger tre masteroppgaver i litteraturvitenskap om Øyehaugs romaner, men foreløpig har det ikke blitt skrevet noen avhandling om kortprosaen hennes. Jeg kunne tenkt meg å plukke ut et lite utvalg fra de tre novellesamlingene hennes *Knutar* (2004), *Draumeskrivar* (2017) og *Vonde Blomar* (2021), og gjennom nærlesning av disse tekstene gjøre rede for et trekk jeg opplever som sentralt for det øyehaugske uttrykket, nemlig overskridelsen.

Hvilken rolle spiller det overskridende – forstått som det surrealistiske, drømmelignende og utflytende – i Øyehaugs noveller og kortprosa? På hvilken måte kan ekspansjonsbegrepet fra novellen “Lyse” forstås som sentralt i forfatterskapet for øvrig? Hva slags poetikk og litteraturforståelse kan leses ut av de aktuelle tekstene? Hvordan stiller de seg i forhold til tradisjonen fra surrealistisk og postmodernistisk litteratur? Hvilke skiller finnes mellom den tidlige surrealismen og det postmoderne? Hvordan forholder tekstene seg til sjanger? Hvilken funksjon spiller digresjonen og tankespranget i tekstene?
Øyehaug selv skrev i sin tid en masteroppgave i litteraturvitenskap hvor hun brukte Paul de Man til å belyse de ironiske elementene i poesien til Arthur Rimbaud. Kan Øyehaugs måte å skrive på sies å være en måte å ta konsekvensen av tankegodset fra dekonstruksjon og poststrukturalisme? Å produsere en litteratur som avdekker sine egne strukturer – tråder og knuter – og er ærlig om både virkeligheten og den språklige framstillingens mangetydighet og grunnleggende ironi? Jamfør tanken om surrealisme som “over-realisme” – hvordan stiller Øyehaugs overskridelser seg til idéen om mimesis? Hva er forholdet mellom det ekspansives funksjon i tekstene og Goethes begrep om den uhørte hendelsen? Finnes det også noe ubehagelig her, jamfør Freuds idé om det uhyggelige?

Jeg synes det er spesielt interessant hvordan fiksjonstekstene i mange tilfeller arbeider på et metaplan og på forskjellige måter tematiserer sin egen poetikk. Jeg vil derfor ta utgangspunkt i nærlesninger av enkeltnoveller som utgangspunkt for å si noe om større linjer i forfatterskapet. I sine to essaysamlinger, *Stol og ekstase* (2006) og *Miniatyrlesingar* (2017) har Øyehaug selv kommentert flere relaterte spørsmål med utgangspunkt i både egen og andres skriving. Her finnes et fruktbart springbrett til å få en dypere forståelse av forfatterens litterære og teoretiske innflytelser. Både gjennom dette kildematerialet og en undersøkelse av surrealistisk og postmoderne tradisjon vil jeg også prøve å skissere opp en slags genealogi, og gjennom sammenligning med litterære forelegg forsøke å gjøre rede for det spesifikt “øyehaugske”. Med et så omfangsrikt materiale av forfatterens egne betraktninger tilgjengelig blir det desto viktigere å bidra med nye perspektiver. Det er på dette punktet nærlesningene av tekstene blir en sentral del av oppgaven. Jeg ønsker som sagt å nærlese minst én novelle fra hver av de tre samlingene hennes, og vil i denne sammenhengen også forsøke å spore en stilistisk, formmessig og innholdsmessig utvikling i forfatterskapet. Er selve forfatterskapet i ferd med å ekspandere, gli tydligere over i drømmen?